בואינג 727

בואינג 727 הוא מטוס נוסעים צר-גוף תלת מנועי לטווחים קצרים עד בינוניים, המטוס נושא כ-190 נוסעים והוצג לראשונה בשנת 1963.

המטוס יוצר על ידי חברת בואינג האמריקנית, והוא אחד המטוסים הפופולריים ביותר בכל הזמנים, וסך הכול יוצרו 1831 מטוסי 727.
ייצורו הופסק בשנת 1984 וחלק מן המטוסים נמצאים בשירות עד היום, וידועים בבטיחותם ובאמינותם הגבוהה.
בזמן תכנונו היה הבואינג 727 מהמתקדמים באותה תקופה והוא שילב מנועים וטכנולוגיות חדשות.
במטוס שולב עיצוב מיוחד של זנב בצורת "T", ושלושה מנועים בחלק האחורי של המטוס. ה-727 תוכנן לשירות שדות תעופה קטנים יותר עם מסלולים קצרים יותר מאלו ששימשו את מטוסי הבואינג 707. ה-727 היה מטוס הסילון הראשון של בואינג שעבר בדיקות עייפות קפדניות, הראשון שהיה בעל בקרות טיסה מופעלות לחלוטין, הראשון שהשתמש בכנפיים משורשות וראשון עם יחידת כוח עזר (APU). ה- APU היה מנוע טורבינת גז קטן אשר ביטל את הצורך בכוח קרקעי או בציוד התחלתי בשדות התעופה הפרימיטיביים יותר של מדינות מתפתחות.

בינואר 2019 הוציאה חברת איראן אסמאן איירליינס את הדגם משירות. היא הייתה החברה האחרונה שהחזיקה את המטוס בשירות נוסעים. נכון לאוגוסט 2022 הוא בשירות מטען מצומצם בלבד.

דגמים עיקריים

בואינג 727-100 הדגם הראשון של ה-727, הוצג ונכנס לשירות בשנת 1963. הוא יכול לשאת כ-190 נוסעים לטווח של כ-4,000 ק"מ. המטוס הונע במנועים מתוצרת החברה האמריקאית "פראט אנד וויטני" JT8D. ובעל יכולת שיוט עד לגובה של כ-35,000 רגל במהירות של כ-850 קמ"ש.

בואינג 727-200 הוא דגם מוארך של דגם ה-100. הנושא את אותה כמות הנוסעים לטווחים ארוכים יותר של כ-5,200 ק"מ במהירויות של כ-900 קמ"ש. הדגם מונע במנועים מתוצרת "רולס-רויס" חזקים יותר. בואינג ייצרה גם דגם מטען של ה-727-200 (727-200F).

תאונות עיקריות ותקריות 
ב-16 באוגוסט 1965 התרסקה טיסה 389 של יונייטד איירליינס לימת מישיגן, 24 הנוסעים וששת אנשי הצוות נהרגו.
ב-8 בנובמבר 1965 התרסקה טיסה 383 של אמריקן איירליינס בעת הגישה לנחיתה בנמל התעופה של סינסינטי, 58 נהרגו ו-4 ניצלו.
ב-11 בנובמבר 1965 התרסקה טיסה 227 של יונייטד איירליינס בעת שנחתה נחיתת חירום בנמל התעופה של סולט לייק סיטי, 43 נהרגו ו-48 ניצלו.
ב-19 ביולי 1967 התנגשה באוויר טיסה 22 של "Piedmont Airlines" שבוצעה בבואינג 727 במטוס ססנה 310, בתאונה נהרגו 79 הנוסעים ואנשי הצוות בבואינג ו-3 בססנה.
ב-16 בפברואר 1968 התרסקה בטאיפיי טיסה 10 של "Civil Air Transport", בתאונה נהרגו 21 מתוך 63 הנוסעים ואנשי הצוות ואדם אחד על הקרקע.
ב-5 בינואר 1969 התרסקה טיסה מספר 701 של אריאנה לתוך בית סמוך לנמל התעופה לונדון גטוויק, 50 מתוך 66 הנוסעים נהרגו, זוג נשוי בתוך הבית נהרג, אך תינוק ששהה בו ניצל.
ב-4 בספטמבר 1971 התרסקה סמוך לג'ונו טיסה 1866 של אלסקה איירליינס, 104 הנוסעים ושבעת אנשי הצוות נהרגו.
ב-24 בנובמבר 1971 חטף די. בי. קופר מטוס בואינג 727 בשירות נורת'ווסט ואיים להתפוצץ אם לא יועברו אליו 200,000 דולרים.
ב-21 בפברואר 1973 הפילו מטוסי חיל האוויר הישראלי את טיסה 114 של ליביאן איירליינס בסיני, 108 נהרגו ו-5 ניצלו.
ב-1 בדצמבר 1974 התרסקה טיסה 514 של TWA בווירג'יניה עקב מזג אוויר סוער, 85 הנוסעים ו-7 נהרגו.
ב-24 ביוני 1975 התרסקה בנמל התעופה גון פ. קנדי טיסה 66 של Eastern Air Lines, 113 נהרגו ו-11 ניצלו.
ב-19 בנובמבר 1977 התרסקה טיסה 425 של טאפ פורטוגל בשדה התעופה מדיירה בפונשל, 131 מתוך 164 הנוסעים ואנשי הצוות נהרגו.
ב-25 בספטמבר 1978 התנגשה בסן דייגו טיסה 182 של פסיפיק נורת'ווסט איירליינס שבוצעה בבואינג 727 במטוס ססנה 172, 144 נהרגו (מהם 7 על הקרקע).
ב-13 במרץ 1979 התרסקה טיסה 600 של רויאל ג'ורדניאן בעת הגישה לנחיתה בדוחא, 42 הנוסעים ושלושת אנשי הצוות נהרגו.
ב-21 בינואר 1980 התרסק להרי אלבורז מטוס 727 של איראן אייר שהיה בדרכו לטהראן, 120 הנוסעים ו-8 אנשי הצוות נהרגו.
ב-12 באפריל 1980 התרסקה בפלוריאנופוליס טיסה 303 של טראנס ברזיל, 55 מתוך 58 האנשים ששהו על המטוס נהרגו.
ב-25 באפריל 1980 התרסקה בנמל התעופה טנריפה צפון טיסה 1008 של דן אייר, 138 הנוסעים ו-8 אנשי הצוות נהרגו.
ב-8 ביוני 1982 התרסקה בסיארה (ברזיל) טיסה 168 של VASP, 128 הנוסעים ותשעת אנשי הצוות נהרגו.
ב-9 ביולי 1982 התרסקה טיסה 759 של פאן אמריקן בקנר (Kenner) לואיזיאנה, 138 הנוסעים, שבעת אנשי הצוות ו-8 איש על הקרקע נהרגו.
ב-1 בינואר 1985 התרסקה בבוליביה טיסה 980 של Eastern Air Lines, 19 הנוסעים ועשרת אנשי הצוות נהרגו.
ב-19 בפברואר 1985 התרסקה לתוך הר במחוז ביסקאיה (ספרד) טיסה 610 של איבריה איירליינס, 141 הנוסעים ושבעת אנשי הצוות נהרגו.
ב-31 במרץ 1986 התרסקה טיסה 940 של מקסיקנה זמן קצר לאחר ההמראה מפורטו וולטארה (מקסיקו) 159 הנוסעים ושמונת אנשי הצות נהרגו.
ב-17 במרץ 1988 התרסקה סמוך ל-Cúcuta (קולומביה) טיסה 410 של אוויאנקה, 136 הנוסעים ושבעת אנשי הצוות נהרגו.
ב-27 בנובמבר 1989 התפוצצה טיסה 203 של אוויאנקה כחמש דקות לאחר ההמראה מנמל התעופה הבינלאומי אל דוראדו בבוגוטה לכיוון קאלי עקב פצצה שהוטמנה בו. כל 107 האנשים על המטוס נהרגו, כמו גם שלושה אנשים על הקרקע שנהרגו משברי המטוס הנופלים.
ב-21 באוקטובר 1989 התרסקה טיסה 414 של sahsa בעת הגישה לנחיתה בטגוסיגלפה (הונדורס), 127 נהרגו ו-19 נפצעו.
ב-19 במאי 1993 התרסקה בקולומביה טיסה 505 של SAM Colombia, 125 הנוסעים ושבעת אנשי הצוות נהרגו.
ב-25 בדצמבר 2003 התרסקה טיסת שכר במפרץ בנין, 151 נהרגו ו-12 נפצעו.
ב-9 בינואר 2011 התרסקה באורמיה טיסה 277 של איראן אייר, מתוך 105 הנוסעים 77 נהרגו.

מכירות
בואינג מכרה 1831 מטוסי 727, המטוס נרכש בעיקר בחברות התעופה: אייר קנדה, אייר פראנס, אול ניפון איירווייז, אליטליה, אמריקן איירליינס, אוויאנקה, דלתא, לופטהאנזה, נורת'ווסט, איבריה, JAL, פאן אם, יונייטד איירליינס ועוד.

קישורים חיצוניים 

המטוס באתר בואינג
תמונות המטוס באתר "JetPhotos"
 תמונת המטוס באתר Airliners.net

הערות שוליים

ערכים שבהם תבנית בריטניקה אינה מתאימה
מטוסי נוסעים אמריקאיים
727